डायरिया, पेट दर्द का खतरा; गोलगप्पे, कटे फल खाने से बैक्टीरिया सीधे पेट में पहुंचेंगे, उल्टी से होंगे परेशान
बरसात के दिनों में पेट दर्द, पेट मरोड़ना, दस्त होना जैसी शिकायतें हर दूसरे-तीसरे व्यक्ति के साथ देखने को मिलती हैं। इसका एक कारण ह्यूमिडिटी भी है। इसकी वजह से मेटाबॉलिज्म का प्रोसेस धीमा हो जाता है।
झमाझम बारिश के बीच गर्मागर्म चाय, पकौड़े और समोसे खाना किसे पसंद नहीं होता। लेकिन बरसात में ठेलों पर बिक रहे पकौड़े-समोसे खाने से फूड पॉइजनिंग और डायरिया का खतरा अधिक होता है।
इन्हें चटपटा बनाने के लिए बहुत अधिक मसाले मिलाए जाते हैं। इन्हें जिस तेल में तला जाता है, वह खराब क्वालिटी का होता है।
इस सीजन में मिल रहे आलू या प्याज की क्वालिटी अच्छी नहीं होती। उनमें फफूंद लग जाती हैं। अगर इनका इस्तेमाल समोसे में किया जाता है तो फूड पॉइजनिंग का खतरा बढ़ जाता है।
डाइटीशियन डॉ. विजयश्री प्रसाद बताती हैं कि बरसात के दिनों में पेट दर्द, पेट मरोड़ना, दस्त होना जैसी शिकायतें हर दूसरे-तीसरे व्यक्ति के साथ देखने को मिलती हैं। इसका एक कारण ह्यूमिडिटी भी है। इसकी वजह से मेटाबॉलिज्म का प्रोसेस धीमा हो जाता है।
इसलिए खाना ठीक से नहीं पचता। पेट में मौजूद एंजाइम्स फूड से सभी न्यूट्रिएंट्स नहीं ले पाते।
गोलगप्पे का पानी भी खराब हो सकता है 
गोलगप्पा खाने के शौकीन हैं तो अलर्ट रहें। बरसात में तैयार गोलगप्पे जल्दी खराब होते हैं। नमी होने की वजह से इनपर फफूंद लग जाती है।
कई ठेले वाले गोलगप्पे के साथ अलग-अलग फ्लेवर का पानी देते हैं। ये पानी भी खराब हो सकता है।
इनमें मिलाए जाने वाले सूखे मसाले की क्वालिटी भी ठीक नहीं होती है। साफ-सफाई नहीं होने से इनमें बैक्टीरिया पनप सकते हैं। इस सीजन में बच्चों को गोलगप्पे खिलाने से परहेज करना चाहिए।
खबर में आगे बढ़ने से पहले एक पोल में अपनी राय देते चलें-
जलेबी और इडली-डोसा भी संभलकर खाएं 
बारिश के दिनों में फर्मेंटेड फूड खाने से बचना चाहिए। ठेलों पर छनती जलेबियां भी सेहत के लिए ठीक नहीं। दरअसल, जलेबी, इडली, डोसा, ब्रेड, ढोकला, भटूरे जैसी खाने-पीने की चीजें फर्मेंटेड फूड है। यानी मैदा और चावल को घंटों पहले पानी में भिगोकर रखा जाता है और फिर इनमें बेकिंग सोडा, फ्रूट सॉल्ट मिलाया जाता है।
इससे इनमें खमीर उठता है। बरसात में इनमें हानिकारक बैक्टीरिया पनप सकते हैं। इन्हें खाने से गैस्ट्रोइंटेस्टाइनल बीमारियां हो सकती हैं।
क्या आप भी बाजार में कटे हुए फ्रूट्स खाते हैं 
सड़क किनारे ठेलों पर आपने कटे हुए फ्रूट्स बिकते देखे होंगे। अनन्नास तो ज्यादातर ठेले पर ही बेचे जाते हैं। लेकिन ये फ्रूट्स सेहत के लिए ठीक नहीं हैं।
कटे हुए फलों को घंटों खुले में रखा जाता है। इससे फल दूषित हो जाते हैं। अगर ऐसे फल खाते हैं तो पेट खराब हो सकता है।
पीजीआई चंडीगढ़ के कम्युनिटी हेल्थ के प्रोफेसर डॉ. सोनू गोयल बताते हैं कि ये ठेले अधिकतर सड़क के किनारे होते हैं जहां आसपास नाले का पानी बहता रहता है। दूषित पानी से आसपास मौजूद खाने-पीने की चीजें भी दूषित हो सकती हैं। इसलिए बेहतर है कि घर में ही फलों को काटकर खाएं।
जूस में दूषित पानी का इस्तेमाल हो सकता है 
कई लोग हर सीजन में फलों या सब्जियों का जूस पीते हैं। क्या बरसात में जूस पीने से सेहत को कोई नुकसान हो सकता है?
डॉ. गोयल बताते हैं कि जूस निकालने के दौरान दुकानदार हाइजीन का ख्याल नहीं रखते। गाजर और चुकंदर का जूस निकालने के लिए इसमें पानी में मिलाते हैं।
इस दूषित पानी से पेट में इन्फेक्शन हो सकता है। बरसात में कई लोगों को स्टॉमेक फ्लू या गैस्ट्रोएन्टराइटिस होने की शिकायतें मिलती हैं। इसे बोलचाल में पेट फूलना या टाइट होना कहते हैं।
अरबी की पत्तियां और पालक से परहेज करें 
बारिश के दिनों में हरी पत्तीदार सब्जियां नहीं खानी चाहिए। ह्यूमिडिटी होने से इन पत्तियों पर टेपवर्म के लार्वा आसानी से पनपते हैं। ये इतने सूक्ष्म होते हैं कि खुली आंखों से नहीं दिखते।
डॉ. सोनू गोयल बताते हैं कि पालक, लाल साग, पत्तागोभी बरसात में नहीं खाना चाहिए। कई बार लोग अरबी की पत्तियों का पकौड़ा बनाते हैं। लेकिन इन पत्तियों में भी कीड़े हो सकते हैं। शिमला मिर्च और बैंगन में भी ये टेपवर्म हो सकते हैं।
ये कीड़े ठीक से पकाने के बाद भी मरते नहीं हैं। ये ब्रेन तक भी पहुंच सकते हैं जिससे किसी की जान पर भी आ सकती है। बरसात के दिनों में मशरूम खाने से भी परहेज करना चाहिए।
सलाद और स्प्राउट्स खाने से बचें 
इस सीजन में सलाद कम से कम खाएं। सलाद में पत्तागोभी बिल्कुल नहीं लें। इसी तरह स्प्राउट्स भी नहीं खाना चाहिए। नमी होने की वजह से इनमें बैक्टीरिया पनप सकते हैं।
अगर बरसात में स्प्राउट्स खाते हैं तो फूड पॉइजनिंग की भी आशंका रहती है।
बाहर से खाना ऑर्डर कर रहे तो एहतियात बरतें 
नौकरीपेशा लोग अक्सर रेस्टोरेंट या होटल से खाना मंगाते हैं। उन्हें पता नहीं चलता कि खाना बनाते समय हाईजीन का ध्यान रखा गया है या नहीं। ऐसे में उन्हीं होटलों से खाना लें जो साफ-सफाई की गारंटी दें। अगर खाने में अचार, पापड़, चटनी दी गई है तो इसे खाने से परहेज करें। इनमें नमक की मात्रा अधिक होती है। भीगा मौसम होने की वजह से अचार, पापड़ में फफूंद लगने का भी डर रहता है।
सर्दी-खांसी हो तो पुदीना, तुलसी और अदरक का इस्तेमाल करें 
बारिश में भीगने पर सर्दी-खांसी आम है। इस मौसम में पुदीना, तुलसी और अदरक की हर्बल चाय पिएं। इनमें हानिकारक बैक्टीरिया से लड़ने की क्षमता होती है। अदरक से गले के इन्फेक्शन से राहत मिलती है।